
Қазақстан Республикасының Экология және табиғи ресурстар министрлігі Ішкі аудит департаменті туралы 
ЕРЕЖЕСІ

(ҚР Қаржы министрінің 2015 жылғы 30 қарашадағы № 599 Ішкі аудит қызметтері туралы үлгілік ережені бекіту туралы бұйрығына сәйкес құрастырылған) 

1. Жалпы ережелер

1. Ішкі аудит департаменті (бұдан әрі – Департамент) Қазақстан Республикасы Экология және табиғи ресурстар министрінің 
(бұдан әрі -  Министр) бұйрығымен құрылады.
2. Департамент өз қызметін Қазақстан Республикасының Конституциясына, «Мемлекеттік аудит және қаржылық бақылау туралы» 2015 жылғы 12 қарашадағы Қазақстан Республикасының Заңына 
(бұдан әрі – Заң), қолданыстағы заңнаманың талаптарына және Экология және табиғи ресурстар министрлігінің (бұдан әрі - Министрлік) ішкі құжаттарына  сәйкес жүзеге асырады. 
3. Департаменттің құрылымы Министр бекітеді, Департаменттің штат санын (сандық құрамын) Министрдің келісімімен Министрліктің Аппарат басшысы бекітеді.
4. Департамент жұмыскерлерінің функционалдық міндеттері, құқықтары және жауапкершілігі осы Ереже негізінде әзірленетін және Министрліктің Аппарат басшысы бекітетін тиісті лауазымдық нұсқаулықтарда айқындалады.

2. Департаменттің мәртебесі

5. Департамент Министрліктің бөлімшесі болып табылады, басқа құрылымдық бөлімшелерден тәуелсіз, Министрге бағынады және есеп береді, мемлекеттік органның ішкі бақылау жүйесін тұрақты мониторингілейтін бөлік болып табылады.
6. Департамент ішкі мемлекеттік аудитті жүгізуде және ішкі аудит нәтижелері туралы есептер дайындауда тәуелсіз.
7. Департамент Министрліктің басқа құрылымдық бөлімшелерінің, ведомстволарының құзыретіне жататын жұмыстарға, сондай-ақ оның өкілеттіктеріне жатпайтын бағдарламалар мен жобаларды дайындау немесе орындауға тартыла алмайды. 
8. Департамент қызметкерлеріне ішкі аудит қызметі мәртебесіне Министрлік туралы ережеге және осы Ережеге сәйкес  қолданыла алмайтын құжаттарды қоспағанда, Министрліктің ішкі құжаттарының ережелері таратылады.
9. Департаменттің қызметін бағалауды ішкі  мемлекеттік аудит жөніндегі  уәкілетті орган жүргізеді.

3. Департаменттің мақсаты, негізгі міндеттері, функциялары мен құқықтары

10. Департаменттің негізгі мақсаты Министрге Министрліктің стратегиялық мақсаттары мен міндеттеріне қол жеткізуде жәрдемдесу, мемлекеттік органды тиімді басқаруды, бюджет қаражатын, мемлекеттің активтерін және тәуекелдерді басқару жүйесіне негізделген квазимемлекеттік сектордың субъектілерін басқару және пайдалану тиімділігін арттыруды қамтамасыз етуге арналған тәуелсіз және объективті ақпарат ұсыну болып табылады. 
10-1. Департамент құзыреті Заңының 15-бабы шеңберінде жүзеге асырылады.
11. Департамент міндеттері:
1) Министрліктің стратегиялық құжаттарының мақсаттары мен міндеттеріне қол жеткізілуін талдау;
2) қаржылық және басқарушылық ақпараттың сенімділігі мен дұрыстығын, Министрлік қызметін ұйымдастырудың ішкі процестерінің тиімділігін, көрсетілетін мемлекеттік қызметтердің сапасын, мемлекет активтерінің сақталуын талдау, бағалау және тексеру.
12. Функциялары:
1) орталық мемлекеттік органның бірінші басшысымен келісілген, ішкі мемлекеттік аудит жөніндегі уәкілетті орган жүргізетін, құрамына ішкі аудит қызметі кіретін мемлекеттік органның қаржылық есептілігінің аудитіне қатысады;
2) Министрлікте, оның ведомстволарында, аумақтық бөлімшелерінде және ведомстволық бағынысты ұйымдарында олардың қызметінің барлық бағыттары бойынша тиімділік аудитін жүргізеді;
3) Министрлікте, оның ведомстволарында, аумақтық бөлімшелерінде және ведомстволық бағынысты ұйымдарында олардың қызметтерінің барлық бағыттары бойынша сәйкестік аудитін жүргізеді;
4) мемлекеттік сатып алуды жүргізу рәсімдерінің және шарт талаптарын орындаудың сәйкестік аудитін, соның ішінде сатып алынатын тауарлар, жұмыстар, қызмет көрсету мерзімдері, көлемі, бағасы, саны мен сапасы бойынша жүргізеді;
5) Министрлікте, оның ведомстволарында, аумақтық бөлімшелерінде, ведомстволық бағынысты ұйымдарында ішкі процестердің 
(бизнес-процестердің) тәуекелдерін басқару жүйесі негізінде ішкі бақылау мен басқару жүйесінің жұмыс істеуін бағалауды жүзеге асырады;
6) Министрліктің стратегиялық жоспарының мақсаттары мен міндеттерін талдаудың бюджеттік шығыстармен өзара байланыстығын, оның ішінде, бюджеттік инвестициялар шеңберінде талдайды;
7) тиісті мемлекеттік органда тауарлық-материалдық қорлардың және өзге активтердің сақталуына тексеруді жүзеге асырады;
7-1) республикалық активтер мен мүліктің сақталуына тексеру жүргізеді;
8) мемлекеттік аудит объектілері лауазымдық тұлғаларының ішкі мемлекеттік аудит жүргізуге байланысты тиісті ақпаратты тыңдайды;
9) Министрге Қазақстан Республикасының заңнамасына сәйкес республикалық бюджет қаражатын пайдалану кезінде бұзушылықтардың жолын кесу, оларды болдырмау жөніндегі анықталған кемшіліктерді жою, Министрлік қызметін ішкі ұйымдастыру процестерінің тиімділігін арттыру жөніндегі ұсыныстармен ішкі мемлекеттік аудит нәтижелері туралы есепті енгізеді;
10) Министр үшін жылдық жұмыс жоспарларын орындау мониторингін жүзеге асырады;
11) жүргізілген мемлекеттік аудит және қабылданған шаралар бойынша есептер мен ақпаратты ішкі мемлекеттік аудит жөніндегі уәкілетті органға жібереді;
12) Министрдің, сондай-ақ ішкі мемлекеттік аудит жөніндегі уәкілетті органның алдында атқарылған жұмыс туралы жыл сайын есеп береді.
Егер тиісті объектілер Жоғары аудиторлық палатаның, тексеру комиссияларының және ішкі мемлекеттік аудит жөніндегі уәкілетті органның мемлекеттік аудит объектілерінің тізбесіне енгізілмесе, Министрдің тапсырмасы бойынша Департамент жоспардан тыс мемлекеттік аудит жүргізеді;
13. Департаменттің құқықтары:
1) құпиялылық, қызметтік, коммерциялық режимін немесе заңмен қорғалатын өзге де құпияның сақталуын ескере отырып, тиісті жылға мемлекеттік аудит объектілерінің тізбесін қалыптастыруға байланысты мәселелер бойынша ведомстволық ақпараттар жүйелері деректерінің құрамы мен нысандары туралы мәлеметтерді, құжаттаманы, ақпаратты, материалдарды (дәлелдемелерді), анықтамаларды, ауызша және жазбаша түсініктемелерді сұрату;
2) Департаменттің құзыреті шеңберінде Қазақстан Республикасының бюджет  заңнамасын жетілдіру және Қазақстан Республикасының қаржы жүйесін дамыту жөнінде ұсыныстар әзірлеуге және оларды тиісті уәкілетті органдардың қарауына ұсыну;
3) мемлекеттік аудит жүргізу шеңберінде құпиялылық, қызметтік, коммерциялық режимін немесе заңмен қорғалатын өзге құпияның сақталуын ескере отырып, мемлекеттік аудит объектілерінің аумағына және үй-жайларына кедергісіз рұқсат алу;
4) мемлекеттік аудит міндеттері мен мәндеріне сәйкес ішкі аудит нәтижелері туралы есепті дайындау үшін белгіленген мерзімдерде құзыретіне кіретін мәселелер бойынша қажетті құжаттаманы, оның ішінде электронды тасығыштарда ақпарат алуға, сондай-ақ ақпараттық жүйелерге  қолжетімділікті, құпиялық, қызметтік, коммерциялық режимін немесе заңмен сақталатын өзге де құпияның сақталуын ескере отырып, жазбаша және ауызша түсініктемелерді және мемлекеттік құпияларды және заңмен қорғалатын өзге де құпияны қамтитын өзге ақпаратты сұрату және алу;
5) мемлекеттік бақылау және қадағалау органдары жүргізген мемлекеттік бақылау және қадағалау нәтижелері бойынша қабылданған актілерді және құжаттарды сұрату;
6) өз құзыреті шегінде мемлекеттік аудит объектілерінің басшыларынан және басқа да лауазымды тұлғаларынан тиісті жылға мемлекеттік аудит объектілерінің тізбесін қалыптастыру және мемлекеттік аудитті жүргізу кезінде анықталған бұзушылықтар фактілері бойынша жазбаша түсініктемелерді, сондай-ақ белгіленген тәртіппен куәландырылған құжаттар көшірмелерін ұсынуды талап ету;
7) Министрліктің ведомстволарында, ведомстволық бағынысты ұйымдарында  ішкі бақылау жүйесін ұйымдастыру жөніндегі жұмыста консультациялық көмек көрсету;
8) өз өкілеттіктері шегінде мәселелерді қарауға және олар бойынша шешімдер қабылдауға, оларды тиісті органдар мен лауазымды адамдардың орындауын талап етуге;
9) Министрліктің құрылымдық бөлімшелерімен қызметтік хат алмасуды жүзеге асыруға;
10) Департаменттің құзыреті шегінде мемлекеттік және өзге де ұйымдарда Министрліктің (басшылықтың тапсырмасы бойынша) мүдделерін білдіруге;
11) Қазақстан Республикасының заңнамалық актілерінде көзделген өзге де құқықтарға ие.
14. Департаменттің міндеттері:
1) мемлекеттік аудит және қаржылық бақылау стандарттарына қатаң сәйкестікте мемлекеттік аудитті және қаржылық бақылауды жүргізеді;
2) Департаменттің жылдық жұмыс жоспарларын әзірлейді, оларды Министрге бекітуге ұсынады және орындалуын қамтамасыз етеді;
3) тәуекелдерді басқару жүйесі негізінде Министр бекітетін тиісті жылға мемлекеттік аудит объектілерінің тізбесін қалыптастырады;
4) мемлекеттік құпиялар туралы Қазақстан Республикасының заңнамасына сәйкес мемлекеттік құпияларды қамтитын мәліметтерді және (немесе) Қазақстан Республикасының Үкіметі белгілеген шектеулі таратылатын қызметтік ақпаратты қамтитын мәліметтерді қоспағанда, Министрліктің интернет-ресурсында оларды бекіткен күннен бастап бес күнтізбелік күн ішінде тиісті жылға бекітілген мемлекеттік аудит тізбесін және оларға енгізілген өзгерістерді орналастырады;
5) тексерулердің қайталануын болдырмау мақсатында мемлекеттік аудит және қаржылық бақылау органдарымен тиісті жылға мемлекеттік аудит объектілерінің тізбесін және оған өзгерістерді келіседі;
6)  жүйелі негізде мемлекеттік аудит және қаржылық бақылау органдары, оның ішінде Департамент берген ұсынымдардың және міндетті орындау үшін жолданған нұсқамалардың орындалу мониторингін жүзеге асырады;
7) мемлекеттік аудит объектілері лауазымды тұлғаларының  мемлекеттік аудитті жүргізу кезінде сұратылған құжаттар мен материалдарды  ұсынбауы немесе уақтылы ұсынбау фактілері бойынша актілер жасайды;
8) Қазақстан Республикасының заңнамасын, құқықтарын және мемлекеттік аудит объектілерінің заңды мүдделерін сақтайды;
9) Қазақстан Республикасының заңнамасында белгіленген мерзімдерде мемлекеттік аудит және қаржылық бақылау материалдарын бірыңғай деректер қорына орналастырады;
10) мемлекеттік аудит объектілері лауазымды тұлғаларының іс-әрекеттерінде қылмыстық немесе әкімшілік құқық бұзушылықтар белгілерін анықтаған жағдайда құқық қорғау органдарына немесе әкімшілік құқық бұзушылықтар туралы істерді қозғауға және (немесе) қарауға уәкілетті органдарға  тиісті аудиторлық дәлелдермен қоса материалдар береді;
11) мемлекеттік аудит объектісінің белгіленген жұмыс режиміне кедергі келтірмейді;
12) Қазақстан Республикасының заңнамасына сәйкес бұзушылықтардың алдын алу, оларды анықтау және олардың жолын кесу бойынша берілген өкілеттіктерді уақтылы және толық көлемде орындайды;
13) қызметтік және кәсіби этика талаптарын сақтайды;
14) мемлекеттік аудит объектісінің басшысына (лауазымды тұлғаларына) мемлекеттік аудитті  және қаржылық бақылауды жүргізу кезінде қатысуға кедергі келтірмейді, мемлекеттік аудит және қаржылық бақылау мәніне қатысты  мәселелер бойынша түсініктемелер береді;
15) мемлекеттік аудит және қаржылық бақылау нәтижесінде алынған құжаттар мен мәліметтердің сақталуын қамтамасыз етеді, оның ішінде мемлекеттік құпияларға, қызметтік, коммерциялық және  заңмен қорғалатын өзге құпияға жататын мәліметтерді жарияламайды;
16) Министрге мүдделер қақтығысына ықпал ететін жағдайлар туралы хабарлайды;
17) мемлекеттік аудит барысында алынған және жиналған   ақпараттың және іс жүзіндегі фактілердің негізінде ғана  мемлекеттік аудит нәтижелерін негіздейді;
18) Министр басшылық ететін Мемлекеттік аудит және тәуекелдер жөніндегі кеңеспен өзара іс-қимыл жасайды, оның ұсыныстарының іске асырылуын қамтамасыз етеді;
19) Қазақстан Республикасының  заңнамалық актілерінде көзделген өзге де міндеттер.
15. Департамент оған жүктелген функциялар мен міндеттердің уақтылы және сапалы орындалуын қамтамасыз етеді.
16. Мемлекеттік аудитті жүзеге асыру кезінде мемлекеттік аудит және қаржылық бақылаудың негізгі қағидаттары мен стандарттарын бұзғаны үшін Департамент жұмыскерлері Қазақстан Республикасының заңдарына сәйкес дербес тәртіптік, әкімшілік және қылмыстық жауапкершілікте болады.

4. Департаменттің қызметін ұйымдастыру

17. Департамент басшылығын Министрмен келісу бойынша Министрліктің Аппарат басшысы лауазымға тағайындайтын және лауазымнан босататын Департамент директоры жүзеге асырады.
18. Директор Департамент қызметіне жалпы басшылықты жүзеге асырады және Департаментке жүктелген міндеттердің орындалуына және оның өз функцияларын жүзеге асыруға дербес жауапты болады.
19. Директордың Министрліктің бекітілген құрылымына сәйкес орынбасары болады.
20. Департамент директоры Департаментке жүктелген міндеттерді орындауды және функцияларды, оның ішінде сыбайлас – жемқорлыққа қарсы іс-қимылды жүзеге асыруды қамтамасыз етеді, Департамент жұмыскерлерінің құқықтарын, міндеттерін және жауапкершілігін айқындайды, Мемлекеттік аудит және тәуекелдер жөніндегі кеңестің құрамына қатысады.
21. Департаменттің директоры Министрліктің Аппарат басшысының келісімімен Министрге Департаменттің құрылымы мен штат кестесі бойынша ұсыныстар береді.
22. Департамент құзыретіне кіретін мәселелер бойынша Департамент атынан басқа құрылымдық бөлімшелерге, ведомстволарға, аумақтық органдар мен ведомстволық бағынысты ұйымдарға жіберілетін құжаттар мен сұрауларға Департамент директоры, ал ол болмаған жағдайда – оны ауыстыратын тұлға қол қояды.
23. Департамент жұмыскерлерінің мемлекеттік қызметті өткеру жағдайлары Қазақстан Республикасының мемлекеттік қызметі туралы заңнамасымен, Қазақстан Республикасының еңбек заңнамасымен, Қазақстан Республикасының   мемлекеттік аудит және қаржылық бақылау туралы заңнамасымен, осы Ереже және Қазақстан Республикасының өзге де нормативтік құқықтық актілермен айқындалады.
24. Департамент қызметі оларға жүктелген міндеттер мен өкілеттіктерді іске асыруды қамтамасыз ету мақсатында, Министр бекітетін Департаменттің жылдық жұмыс жоспарына және мемлекеттік аудит объектілерінің тізбесіне сәйкес жүзеге асырылады.
